સુરેન્દ્રનગર-ધ્રાંગધ્રા રૂટની બસ પર રોજ મોટી સંખ્યામાં વિદ્યાર્થીઓ એસટી બસમાં અપડાઉન કરે છે. શાળા કોલેજ ૧૧ વાગ્યે શરૂ થતી હોવાથી સવારમાં નવ વાગ્યાની આસપાસ બસમાં જવા નીકળે છે. ધ્રાંગધ્રાના નારીચાણા આવી સુરેન્દ્રનગર ખાતે જતી એસટી બસ અન્ય જગ્યાએ ફાળવી બંધ કરવામાં આવતા અનેક વિદ્યાર્થીઓને સમયસર પહોંચવામાં મુશ્કેલી પડે છે. આ અંગે કુલદીપભાઈ લુવાણાએ જણાવ્યું કે સવારમાં એક બસ બંધ થતા વિદ્યાર્થીઓને સમયસર પહોંચવા માટે નાછુટકે ખાનગી વાહનોમાં ભાડા ખર્ચીને મુસાફરી કરવી પડે છે. આથી બંધ કરવામાં આવેલ એસટી બસ ચાલુ કરવામાં નહીં આવે તો વિદ્યાર્થીઓ દ્વારા ગાંધી ચિધ્યા માર્ગે ઉપવાસ આંદોલન શરૂ કરવામાં આવશે. આ અંગે ધ્રાંગધ્રા ડેપો મેનેજર ડી.જી.ભીલે જણાવ્યું કે અન્ય જગ્યાએ ફાળવેલ બસો આવી જતા ફરી સવારની બસ ચાલુ કરાશે અને વિદ્યાર્થીઓની મુશ્કેલી દુર કરાશે.